З улікам інтарэсаў дзяцей падбіраюцца тэмы трэнінгаў. На “Рыцарскім трэнінгу” дзеці з аднаразовага посуду і газет робяць замкі, шчыты і мячы, а потым ладзяць імправізаваныя баі. На “Тыбецкім” — вельмі займальна расфарбоўваюцца мандалы, а потым выкладваюцца са шкляных рознакаляровых каменьчыкаў і ядомых цукатаў. Вялікую радасць прыносіць напрыканцы “разбурэнне” такіх ядомых мандал. Вельмі падабаецца малым трэнінг “Монстры з паветраных шароў”, які дапамагае сустрэцца са сваім унутраным агрэсарам, дзеці робяць яго з надзьмутых шарыкаў, а потым знішчаюць пры дапамозе згорнутай у трубачку газеты. На “Японскім трэнінгу” дзеці гуляюць на імправізаваных традыцыйных барабанах тайко, зробленых з фанеры і пустых пластыкавых бутэлек. З якім задавальненнем яны выяўляюць пачуцці на іх, імітуючы японскіх воінаў! Такія трэнінгі суправаджаюцца спецыяльна падабранымі тэматычнымі відэаролікамі і музыкай, якая адлюстроўвае розныя культуры. Усяго для дзетак з сацпрытулку нашы педагогі распрацавалі каля трыццаці трэнінгаў.